text: I V.
  Conditâ urbe deesse visus est idoneus civium numerus. Ac iccirco Asylum apertum. Ad quod, impunitatis praemio proposito, undique plurimi confluxêre, boni, mali, servi, debitores, latrones, alii facinorosi. Et quosvis Romulus excepit; nec servum domino, nec creditori nexum, nec Magistratui reum, quanquam rogatus, reddidit, ut in ejus vita author est Plutarchus. Quod ut iniquissimum sugillat Albericus Gentilis, lib. i. cap. ii. De Armis Romanis. Nos aequum id, & primae origini plurimarum Rerumpubl. apprime convenire existimamus. Neque interim eo exemplo tueri se possunt, qui olim ac hodie civitates suas eadem ratione augere instituerunt. Non enim idem utilitati jus est, quod est necessitati.